בעקבות גל ההופעות האחרון שפקד אותנו בקיץ 2016 הגעתי למסקנה שצריך שינוי. בתור חובבת מוזיקה מושבעת אני רק מחכה כמו הרבה אחרים שיכריזו על האומנים שיגיעו לישראל. מכיוון שכל המקומות שבהם ניתן להופיע הם פתוחים, רוב ההופעות מתקיימות בקיץ. זה התחיל בקיץ האחרון, כמות ההופעות הבלתי נתפסת שפורסמה גרמה לאנשים לוותר על המון הופעות, לעשות סדר עדיפויות ולהחליט מה יותר חשוב להם לראות. הרי הופעה זה לא בילוי זול, ההפך הוא הנכון.
כבר במאי רשימת ההופעות הייתה כ"כ ארוכה שהיה ברור שמישהו יפגע. קחו לדוגמה את אליס קופר (זמר רוק, אהוב בעיקר על חובבי רוק כבד) שהופיע בארץ ביוני האחרון. הוא היה אמור להופיע באצטדיון בלומפילד אך בסוף הופעתו הועברה למקום קטן יותר, לאמפי פארק רעננה. ולמה זה? מפיקי המופע טענו שהמעבר נבע מהיבטים טכניים, אך שמועות שרצו טענו שזה מכיוון שהוא לא מכר מספיק כרטיסים. (בלומפילד מכיל 14,000 מקומות לעומת 8,000 "סך הכל" באמפי פארק רעננה). כששאלתי חברים שאוהבים את הסגנון הם פשוט אמרו לי ש"הוא טוב" אבל יחסית לשאר האומנים שבאים הוא לא מספיק והם מעדיפים לבחור באומן אחר.
דוגמה נוספת היא של הזמר פארל וויליאמס שהיה אמור להופיע בישראל ביולי האחרון. שבוע לפני קיום המופע יצאה הודעה מצערת על כך שהמופע מבוטל ושפארל לא יגיע לארץ. המפיקים טענו שהביטול לא הגיע מצדם ושהם התבשרו ממנהליו של פארל שבשל בעיות בלו"ז של הזמר הם נאלצים לבטל את המופע. מאידך אחרים טענו שהסיבה לביטול היא שהם פשוט לא מכרו מספיק כרטיסים למופע, מה שמחזיר אותי לעומס המופעים באותו קיץ, אנשים היו חייבים לוותר על מופעים של זמרים שהם אוהבים מכוון שהמפיקים החליטו להביא הרבה שמות מוכרים וגדולים מאוד באותו הקיץ, והרי כל כרטיס למופע כזה עולה בין 250 ל-400 ₪ לדשא כמובן.
רשימה של חלק מהאומנים שהגיעו בקיץ שעבר לישראל: קרלוס סנטנה, סיה, אביצ'י, סקורפיונס, וויז קליפה, סימפלי רד, די אנטוורד, דיפ פרפל, כריס קורנל, אלטון ג'ון ועוד ועוד.
ניתן לראות שגם בקיץ הנוכחי (2017) שיגיע ממש עוד מעט אנו כבר שומעים על מספר אומנים שיבואו כגון אירוסמית וגאנז אנד רוזס, בנוסף יש שמועות חזקות שבריטני ספירס, סלין דיון, קולדפליי ומטאליקה יגיעו לארץ בקיץ. נראה שהמגמה הזו ממשיכה וגם השנה יבואו בסמוך אחד לשני הרבה מהשמות החמים במוזיקה העולמית. הקיץ יהיה מפוצץ בהופעות ואנחנו, בגלל המחירים הגבוהים, נהיה חייבים לבחור כי הרי אי אפשר ללכת לכולם (גם לא לחצי). אז מה אתם הייתם בוחרים?